Apples danske datacenter fyrer for fuglene

Da jeg var barn i 1970’erne, fik vi ofte at vide, at vi ikke måtte have varme på radiatoren og åbne for vinduet samtidig. Det hed at “fyre for fuglene”, og det er præcis det, der sker på Apples datacenter i Viborg.

Hver eneste måned ryger der varme for tre millioner lige ud i det rene ingenting. Varme, der kunne bruges til at varme adskillige husstande i den midtjyske by.

Det er ikke fordi Apple ikke gerne vil levere varmen. Endda gratis. Viborg Kommune vil såmænd også gerne modtage den. Faktisk var det en af de grundlæggende ideer, da Apple i 2015 besluttede at bygge et datacenter i Viborg.

Men et politisk bestemt prisloft på fjernvarme forhindrer, at overskudsvarmen fra de mange computere kan udnyttes. Det skriver nyhedsbureauet Ritzau.

– Politikerne har med prisloftet opfundet løsningen på et problem, der ikke eksisterer. I Viborg tjener prisloftet ikke andet formål end at bremse den grønne omstilling og fordyre varmeregningen. Det er bureaukrati af værste skuffe, at vi skal takke nej til gratis grøn overskudsvarme og i stedet købe sort naturgas, siger Morten Abildgaard, der er direktør i Viborg Varme, til Ritzau.

Oprindeligt er prisloftet lavet for at sikre, at forbrugerne ikke skal betale for meget for fjernvarmen. Men i dette tilfælde spænder det altså ben for, at Viborg Varme har råd til at investere i den infrastruktur, der skal til, for at kunne udnytte varmen fra Apples datacenter. De danske varmeværker må nemlig ikke investere mere end deres – ofte meget lille – egenkapital i nye projekter.

Læs også: Viborg får stadig ingen varme fra Apples datacenter.

Apples danske datacenter fyrer for fuglene